
GRUPPESTYRETS ÅRSBERETNING IL JUTUL FOTBALL
FOR SESONGEN 2024
Fotballsesongen 2024 skal i henhold til IL Jutuls lovverk, oppsummeres med en årsberetning. Denne fremlegges det årlige gruppemøtet til orientering og idrettslagets årsmøte til godkjennelse.
Sesong 2024 kort oppsummert;
*Fotballgruppen la opp til et underskudd i budsjett 2024 på litt over 200.000,-– etter gjennomgang av regnskap viser dette et underskudd, nesten tilsvarende det som opprinnelig var budsjettert.
*Akademiet har vært gjennomført i hele 2024; mars – mai i BIP hallen, mai – oktober kunstgresset Skui, oktober – februar 2025 i BIP hallen. Oppstart av eget jenteakademi høsten 2025. 
*Lagene har hatt stor aktivitet både spillermessig og sosialt.
*Kiwi Jutul Treffen og fotballskolen – nok en gang vellykkede arrangement.
*Stoke City Academy arrangert for tredje gang.
*A-laget med nytt opprykk – fra 8. – 7. divisjon for serien 2025. 
*Avholdt 1 trener- og lagledermøte, 1 lagledermøte og 2 trenerforum gjennom året.
*Gruppestyret hatt flere møter med diverse lag og deltatt på flere foreldremøter.
*Sammenslåing av følgende årskull til sesongstart; J2011+J2010=J14 år.
*Ansettelse av hjelp administrasjon; akademi + utstyr.
*Flere trenere med delkurs 1 og 3.
*Hatt flere møter med fotballens kontaktperson i kretsen i forbindelse med kvalitetsklubb.
*Hele gruppestyret hadde i 2024 minst FLK 1 (fotballederkurs via NFF).
*Fortsatt samarbeid med Jardar rundt 9er banen Emma Hjorth; 50/50.
*Gruppestyret avholdt 6 styremøter og behandlet 45 saker fra mars `24 – januar `25, hvorav ett av møtene var heldagsmøte.
*Representasjon på NFFs og kretsens møter, HS i idrettslaget og samarbeidet godt med AU og Daglig Leder.
Fotballgruppen hadde ved årets slutt 31/12-24 436 spillere registrert i idrettsregistrering. Dette er en økning fra 2023.

Gruppestyrets sammensetning mars `24 – mars `25
Elin Kristiansen	Leder, representant HS og kretsens/NFFs møteforum, kvalitetsklubbansvarlig, FIKS ansvarlig
Erik Holmen			Nestleder, vararepresentant HS, Fair Play ansvarlig
Marianne Røste		Medlem, dugnadsansvarlig
Daglig leder, Sofi Kulvik, har bistått gruppestyret i mange saker og vært behjelpelig med alt fra akademi, fotballskole, foreldremøter, overganger, politiattester, treningsavgifter, fritidsstipend, FIKS m.m..
Gruppestyrets arbeid gjennom perioden
Gruppestyret har vært et arbeidende styre og har vært delaktig i mange årskull/lag, foreldremøter, trener- og lagleder møter, spillermøter, dommermøter, møter med dommerveileder, sportslig leder, daglig leder, Hovedstyret, AU, Oslo Fotballkrets / NFF, rådgiver kretsens kvalitetsklubbansvarlig m.m. gjennom perioden. Det har vært mange saker som til tider også har vært krevende i 2024 og viktigheten med å stå i at klubb er sjef, har vært et gjennomgående tema også dette året
Gruppestyret har avholdt til sammen 6 styremøter og behandlet 45 saker (mars `24– januar `25). 
I tillegg har gruppestyret hatt en tett og bred dialog på WhatsApp, mail og ellers telefonsamtaler og mailkorrespondanser gjennom hele året for å avklare oppståtte saker, situasjoner og utfordringer.
Re-sertifisering til Kvalitetsklubb 1
IL Jutul Fotball ble i 2016 kvalifisert og sertifisert til NFFs Kvalitetsklubb 1. Dette krevde mye jobb med dokumentasjon og planlegging. I forbindelse med Kvalitetsklubbstemplet, genererer dette et kontinuerlig arbeid for å opprettholde benevnelsen og stjernen i kvalitetsklubb. 
Annethvert år skal det sendes inn såkalte egenmeldinger, hvor alle underpunkt under fem hovedtemaer, skal dokumenteres, rapporteres og registreres i FIKS. Dokumenter skal lastes opp og man skal ha god kontroll på utvikling og fremgang i klubb.
Jutul Fotball ble re-sertifisert til Kvalitetsklubb høsten 2022 og arbeidet med en ny re-sertifisering har vært et gjennomgående tema i 2024. Re-sertifisering krever mye jobb og det har vært avholdt flere møter med kretsens kvalitetsklubbveileder, Geir Haug. Jobben med re-sertifisering startet sommeren 2024 og gruppestyret i sin helhet, sammen med daglig leder, har vært delaktig i re-sertifiseringen. Skjemaet har vært sendt inn flere ganger, med redigeringer etter samtaler med veileder. Pr januar 2025 er 97% godkjent.
Sportslig leder
Haziz Aasen har vært ansatt som sportslig leder i IL Jutul Fotball gjennom hele 2024. Han har hatt en 70% stilling. I denne stillingsprosenten har han også ivaretatt akademiet på guttesiden. 
Aktivitet 
Lagene/serien 2024
IL Jutul Fotball har hatt 23 lag i serie, i tillegg kommer 3v3 lag.
Fotballgruppen har bestått av Old Boys, A-lag, B-lag, G19 (2005/2006/2007), G16 (2008/2009), J2009, J15 (2010/2011), G2011, G2012, G+J2013, G+J2014, G+J2015, G+J2016, G+J2017 og G/J2018.
Det har vært stor aktivitet i lagene, flere lag har vært på cup både innenlands og utenlands (Danmark og Sverige). Mange har hatt fokus på det sosiale innad i lagene med aktiviteter og sammenkomster og mange lag har hatt stor dugnadsaktivitet. Flere årskull rapporterer om at det er tungt å drive dugnader og sosiale sammenkomster, da det er lite engasjement i foreldregruppene. Dette opplever også andre klubber og har vært et gjennomgående tema på møter med kretsen.
Det er ikke bare dugnader årskull savner engasjement, dette gjelder også oppmøte kamper, kjøring t/r kamper og cuper, verv innad i lagene, kampverter til kamp m.m.. Dette er et gjennomgående og økende problem og frivilligheten er på god vei nedover, og de som stiller opp, må også stille opp for de som ikke engasjerer seg. Dette gjør at mange lagledere og trenere til tider er frustrerte og de blir slitne, og dette går igjen utover motivasjon og engasjement.
 Til tider har det vært krevende for gruppestyret, da enkelte lag har hatt for stort fokus kun på sitt eget lag – noen tenker ikke helheten og at gruppestyrets medlemmer også har egne lag å ivareta, samt må tenke på alle lag / alle grupper / hele organisasjonen. Dette har vært svært utfordrende til tider, også i 2024. I tillegg har det til tider vært utfordrende for styret, som har hatt det absolutte mindretall gjennom året med kun tre styremedlemmer, da det har vært færre å dele oppgaver til.
IL Jutul Fotball er takknemlig for de foresattes innsats i lag og i fotballgruppen generelt. Uten frivillighet og engasjement, kan ikke idrettslaget ha fotballgruppe og gruppestyret ønsker å takke alle som har tatt på seg verv i 2024, bistått med hjelp innad i lag eller i fotballgruppen. 
Fotballgruppen har hatt som policy å tilby ungdomstrener(e) til alle ungdomslag / lag som spiller 7er. I 2024 var det dekket opp med ungdomstrenere på G19, G16/17, J2009, J2010/11, G2011, G2012 og G2014.
A-lag
A-laget, ledet av Hezar Saleh som trener (Andreas K Olsen vikarierende trener) og Jon Halvor Storstrøm som lagleder, spilte i sesongen 8. divisjon. Laget har fått flere nye spillere gjennom året, både fra andre klubber og spillere som har startet å spille fotball igjen etter en pause. 
Laget gjorde også i 2024 en formidabel innsats gjennom hele serien, og havnet til slutt på 1 plass i serien og rykker opp til 7. divisjon i 2025. Flere hundre publikummere har sett på hjemmekampene gjennom året og det har til tider vært stor stemning på tribunen.
Pål Espen Hagen og Andreas K Olsen har vært A-lagets talerør og har deltatt på møter med klubb og lagmøter internt i laget.
Med mange nye spillere, samt stor interesse blant jr spillerne i klubb, vedtok gruppestyret høsten 2023 å melde på ett B-lag til serien 2024. B-laget har vært et tilbud for de som først og fremst er i klubb, men skulle også være et rekrutteringspotensiale i klubb.
B-lag
Det ble besluttet høsten 2023 å sette ned et B-lag til serien 2024, dette med bakgrunn antall spillere på A-laget generelt, som ikke får plass, og interessen for hospitering blant jr spillere oppover i klubb. 
Utover sesongen viste det seg vanskelig å få nok spillere til kampene – flere A lags spillere og G19/G17/G16 spillere måtte delta på kamper og antall B lags spillere gikk betraktelig ned. Styret besluttet derfor høsten 2024 å avvikle B laget for sesongen 2025. 
Tine fotballskole
Tine fotballskole ble arrangert i uke 26, 24. – 28. juni. A lags spiller og G19 trener Andreas K Olsen og G16/17 trener Eskil Kvam, hadde det sportslige hovedansvaret og flere ungdomstrenere var med som trenere. Daglig leder, Sofi, gjorde igjen en formidabel og uvurderlig jobb for fotballgruppa, sammen med Laila Håkonsen, som hadde ansvaret for kjøkkenet/servering.
Det ble servert lunsj, is og frukt hver dag.
En vellykket fotballskole med 74 deltakere i alderen fra 6 år opp til 11 år, varierende vær og fornøyde unger.
Stoke City Academy
Stoke City Academy ble arrangert tredje året på rad, i uke 33, 12. - 16. august. Over flere år har Stoke City Academy holdt fotball camps over hele verden, mange av de i Norge. Svein Nilsen har vært pådriver og organisator for dette akademiet også i 2024, slik som i 2022 og 2024. 
Svein og Nicolai Nilsen sto for det praktiske rundt arrangementet, 81 deltakere, 6 trenere fra Stoke og 6 ungdomstrenere fra klubb, fordelt på to puljer (mandag-onsdag + torsdag – fredag) holdt akademiet i gang. Ett svært vellykket arrangement med fornøyde og slitne deltakere, som syntes det var stas å få opplæring fra trenere fra en engelsk klubb.
Alle deltakerne fikk Stoke drakter og ungdomslag fikk egen treningsøkt med Stoke trenerne torsdag ettermiddag.
En stor takk til Svein og Nicolai Nilsen m fl for nok et godt gjennomført og positivt arrangement.
Kiwi Jutul Treffen
Kiwi Jutul Treffen ble arrangert helgen 24. - 25. august, med 199 lag fra til sammen 18     klubber fra årsklassene 11 år og yngre, fordelt på 6 årsklasser. 
De av lagene som reiste lengst for å delta, var Tyristubben IL fra Tyristrand. Jutul stilte opp med flere lag i de yngre årsklassene og de eldste årskullene deltok på dugnad (dommerkort, lotteri, premieutdeling, søppelplukking m.m.). I tillegg deltok foresatte og eldre spillere i klubb, på diverse dugnader med alt fra rigging/nedrigging, kafeteriavakter, dommere m.m.. 
Det ble spilt 298 kamper over 2 dager, hvor de yngste spilte lørdag og de eldste søndag.
Nytt i 2024 var; Kiwi bisto med diverse aktiviteter (hoppeslott+ballspill), det var satt opp egen stand med ansiktsmaling, Anton Sport hadde utsalg av diverse artikler.
En stor takk til alle som stilte opp på dugnad gjennom helgen, Kiwi Vøyenenga for varer til treffen og ikke minst en stor takk til styringsgruppa for god innsats året igjennom med     Lene Duesund i spissen som ny leder.
Akademi
For tredje år på rad har Jutul arrangert akademi (vår / sommer KG, høst / vinter BIP hallen). Det ble besluttet å avholde eget jenteakademi, med oppstart oktober 2024 og dette har vært veldig vellykket. Med henholdsvis 72 deltakere tirsdager og 66 deltakere torsdager, har akademiet økt betraktelig gjennom året.
Sportslig leder, Haziz Aasen, har hatt hovedansvaret for akademiets innhold og gjennomføring i 2024. Andreas K Olsen har hatt hovedansvaret for jenteakademiets sportslige innhold og gjennomføring fra oppstart i oktober. Akademiet i sin helhet har hatt  med flere ungdomstrenere, både jenter og gutter, og Laila Håkonsen har hatt ansvaret for å være på kjøkkenet / kjøpt inn mat og sørget for at deltakerne har fått spise før akademiets start. 
Daglig leder hadde det administrative ansvaret for akademiet frem til høsten 2024. På grunn av økning av antall deltakere, oppstart av jenteakademiet samt store administrative oppdager for DL generelt, ble det besluttet å ansette en egen administrator for akademiet. Eirik Frisnes Wartiainen ble ansatt høsten 2024 som administrator for akademiet i sin helhet.
Gruppestyrets leder bisto akademiet med praktiske oppgaver og oppmøte mars – juni 2024. Christoffer Dehn (sportslig leder Jutul Hockey), hadde organisering rundt kjøring/henting frem til høsten 2024. Akademiet har benyttet minibussen fra Jutul Hockey gjennom året, med drosjer / private biler innimellom.
En stor takk til alle ansatte, trenere og andre som bidrar ukentlig for at akademiet har blitt så bra og økt så betraktelig som det har gjort gjennom 2024.
Felles treningsøkt A lag
Høsten 2024 ble det arrangert en felles treningsøkt for alle interessenter i fotballgruppen, i forkant av en A lags kamp. Nesten 100 barn og unge møtte opp og fikk 1 ½ treningsøkt med A lags spillerne. Dette var veldig populært og vil bli videreført i 2025. Etter treningen fikk alle pøler, saft og is som gruppestyret sto for.
Kurs
Jutul Fotball arrangerte følgende kurs i 2024;
Dommerkurs BIP hallen april – åpen for andre klubber, dommeransvarlig i klubb (Robin Jensen) holdt kurset
Delkurs 1 Jutulstua mai – åpen for andre klubber, trenerveileder i klubb (Eskil Kvam) og sportslig leder (Haziz Aasen) holdt kurset
Delkurs 3 i Jutulstua oktober – åpen for andre klubber, kursholder og veiledere fra kretsen holdt kurset.
Idrettsdelen / treningsrom
Høsten 2024 åpnet Jutul idrettsdelen gjeldende alle medlemmer i klubb over 14 år, 14 – 16 åringer trener med en voksen over 20 år. Alle som trener må være medlemmer i klubb, man kan tegne 1, 6 eller 12 mnd abonnement. Nytt utstyr er kjøpt inn og oppussing av idrettsdelen ble gjennomført av A laget og Jutul kara. Nytt låssystem er satt inn og alle som skal benytte seg av idrettsdelen med treningsrom, låser seg inn via appen Rubic, som blir effektuert når man er medlem og har betalt abonnement.
I forbindelse med idrettsdelen og samarbeid, tok fotballgruppen initiativ til ett samarbeidsmøte med Jutul kara oktober `24, hvor man satte ned avtale med kriterier på hva hver av gruppene skal gjøre fremover av praktiske oppgaver. Fotballgruppen tar alltid sin del av oppgaver gjennom sesongstart – sesongslutt – dette er nå skriftliggjort i egen avtale med klubb.
Banekapasitet
IL Jutul Fotball har gjennom flere år hatt utfordringer med gjennomføring og plassering av treninger for alle lag, spesielt når serie er i gang. Kretsen har praktisert gressbanen rundt kunstgresset til kampgjennomføring for de yngste lagene (5er fotball), mens kunstgresset er brukt til 7er, 9er og 11er kamper. Nytt fra kretsen i 2024, og en del av jentesatsingen, ble alle 5er kampene for jentene gjennomført på KG.
Når alle ønsker forsøkes å innfris, er dette en stor jobb for administrasjonen/sportslig leder/styrets leder og det er ikke alle som kan få det de ønsker eller har behov for, noe som igjen medfører mange diskusjoner og møter. Det er ikke alltid like enkelt for lagene å forstå at alle skal få et tilbud, at kamper skal gjennomføres (5er på gressbanen og KG, 7er, 9er og 11er på kunstgresset) og at mange ønsker treninger samme dag og samme klokkeslett.
I 2022 fullførte IL Jutul og IL Jardar et samarbeidsprosjekt med kommunen, med ferdigstillelse av en 9er bane på Emma Hjorth. Denne banen er øremerket treningsfelt for å avlaste hovedbanene til fotballgruppene og fordelingen på treningene er 50/50 mellom klubbene. Banen er ikke vinteråpen og det har vært de yngste lagene som har benyttet banen på Emma Hjorth.
I tillegg har også gressbanen ved ISI elven blitt benyttet som treningsfelt for de som har vært berørt av kamper på oppsatt treningstid.

Sponsorer
Hovedsponsor for Jutul Fotball har også i 2024 vært MegaFlis. I tillegg har Kiwi Vøyenenga vært med som sponsorer, samt Lisa Syltetøy. 
En stor takk til disse tre som har bidratt fotballgruppen gjennom 2024.
I tillegg har A-laget og enkeltstående årskull hatt egne sponsorer.
Det har ikke vært avholdt sponsorcup på flere år, heller ikke i 2024. Dette hovedsakelig pga antall sponsorer (for få til å organisere), samt også et tidsspørsmål. Sponsorene har derimot fått overrakt en sommer- og julehilsen, med en liten oppmerksomhet samt en oppsummering av status for fotballgruppen. Dette har henholdsvis blitt levert av daglig leder og/eller gruppestyrets leder.
Fotballgruppen og idrettslaget generelt har fortsatt en stor jobb å gjøre på sponsorsiden.
Utstyr
Utstyrsleverandør i 2024 har vært Anton Sport Bekkestua. Høsten 2024 ble filial byttet til Anton Sport på Sandvika Storsenter.
Medlemmer får fortsatt 20% rabatt hos Anton Sport. 
På grunn av arbeidsbelastningen for gruppestyret og daglig leder, ble det besluttet å gi Eirik Frisnes Wartiainen en stilling i fotballgruppen som også innebærer ansvaret for utstyr. I perioder tar innhenting og utdeling av utstyr mye tid, og man så seg nødt til å få noen til å ivareta dette utenom styret/adm.
Utvikling og økonomi
Jutul Fotball har hatt en økning av medlemstallet i 2024 og flere av de yngre årskullene er stor og er i vekst. Dessverre ser vi, slik som andre klubber, en nedgang blant de eldre spillerne, spesielt på jentesiden. J2009 ble opphørt etter serien 2024. Derimot er det fortsatt mange G19/G17 spillere igjen i klubb. Her har Jutul Fotball en stor jobb foran seg; rekruttering av ungdomsspillere.
IL Jutul Fotball har fortsatt god likviditet, men man merker nå at oppsparte midler må brukes gjennom året. Fotballstyrets intensjon er å investere i en årlig utgift som genererer oppdatering av anlegg. I 2023 ble det satt i nye lysarmaturer rundt hele banen og i 2024 ble det satt opp nye ballfangernett på begge kortsidene rundt banen. 
Utgifter rundt ungdomstrenere er fortsatt høye, men dette er en nødvendighet. Årskullene fra 2012 (inkl G2014), i 2024, har hatt ungdomstrenere og dette har vært en stor nødvendighet. I flere årskull er det ingen foresatte som er med som trenere, og for å beholde lagene har man vært nødt til å sette inn ungdomstrenere. Dette ser man også er en nødvendighet i årene fremover.

Årsplan – veien videre
Gruppestyret har oppdatert årsplan, gjeldende for 2025. Her vil aktivitet fortsatt være i fokus, med akademi, fotballskole, serie, oppfølging av lagene, dommerkurs, delkurs i klubb, Jutul Treffen, felles trening med A lag m.m.. Man ser at klubb må være sjef, da flere lag fortsatt kan lage egne regler og retningslinjer. 
Fotballgruppen har sportslig leder i klubb og vi har en daglig leder som er dedikert, behjelpelig og bidrar der det er behov. Det vil være fokus på dommere i klubb og ungdomstrenere, fokus på frivillighet og Fair Play, utvikling og rekruttering. Gruppestyret skal ha fokus på at alle skal få være med uavhengig av økonomiske utfordringer. 
Gruppestyret skal være aktive med deltakelse der hvor krets og NFF forventer deltakelse, man skal være delaktige i lag som er i behov for bistand, man skal oppdateres med kursing og deltakelse som gjelder kvalitetsklubb og man skal stå i at klubb er sjef.
Informasjon skal sendes ut kontinuerlig til lag, man skal arrangere kurs og samlinger for trenere og lagledere, ungdomstrenere og klubbdommere skal få oppfølging og veiledning, de som stiller spørsmål skal få svar, det skal være fokus på Fair Play, kommunikasjon og samarbeid og frivillighet skal stå i høysetet. Uten frivillige foresatte og andre i klubb, har ikke fotballgruppen mulighet til å drive aktivitet.
Fotballgruppen skal påse at alle tillitsvalgte har gyldig politiattest, trenere skal ha delkurs og lagledere skal få god nok informasjon til å gjøre det de skal – til det beste for de fotballgruppen er til for; barn og unge som ønsker å spille fotball og være i aktivitet.
Gruppestyret vil rette en stor takk til Daglig Leder, AU, alle lag, spillere, dommere, trenere, lagledere, ungdomstrenere, foresatte, publikum, sponsorer/samarbeidspartnere og andre som har bidratt i IL Jutul Fotball i 2024. Vi ser frem til en ny sesong i 2025.

Gruppestyret IL Jutul Fotball, februar 2025

